Hausjärvi

**Hausjärvi** on Suomen kunta, joka sijaitsee Kanta-Hämeen maakunnassa. 

Hausjärven naapurikunnat ovat Hollola, Hyvinkää, Hämeenlinna, Janakkala, Kärkölä, Mäntsälä ja Riihimäki. 

## Kunnan nimi ja vaakuna
Hausjärven nimen alku haus viittaa majavasta saatavaan hauste-lääkeaineeseen. Suomessa sukupuuttoon metsästetyn euroopanmajavan sukurauhasten väkevätuoksuinen erite auttoi perimätietojen mukaan esimerkiksi kihtiin, riisitautiin, hammassärkyyn, verisuonitauteihin, joihinkin myrkytystiloihin ja hermostuneisuuteen. Majavanhaustetta kuivatettiin savussa ja myytiin apteekeissa. Lääkkestä löytyy maininta vuonna 1440 kirjoitetusta Naantalin luostarin lääke- ja yrttikirjasta. Majavia pyydystettiin myös niiden turkin ja lihan vuoksi. 

Myös Hausjärvellä sijaitseva Turkhauta (aiemmin Hausteturku) sai nimensä hausteesta.

Hausjärven vaakunan risteävät viivat kuvaavat kunnan hyviä liikenneyhteyksiä, teitä ja rautateitä. Vaakunan kuusisakarainen tähti on peräisin Erkylän kartanossa asuneen Munck-suvun vaakunasta.

## Historia
Hausjärven alueella on ollut asutusta tuhansia vuosia. Hausjärvi kuuluu Salpausselän alueeseen, jolla on ollut asutusta jo kampakeraamisella kaudella.

### 1500–1899

Vuonna 1571 Hausjärven alueella kerrotaan olleen 15 kylää, joissa oli yhteensä 69 taloa. 

Janakkalan seurakunnasta erotettiin vuonna 1611 Hausjärven pitäjä. Pitäjän ensimmäinen kirkko rakennettiin vuonna 1661.

Suurina nälkävuosina 1696–1697 pitäjässä kuoli yli 430 asukasta.

Hausjärven seurakunta itsenäistyi vuonna 1855. Seuraavana vuonna Erkylän kartanoon perustettiin yksityinen koulu. Eskon koulu oli Suomen ensimmäinen kansakoulu, joka perustettiin noin kymmenen vuotta ennenkuin kansakoululaitos perustettiin. 1850-luvun loppupuolella alettiin Hausjärven alueella rakentaa Helsingin–Hämeenlinnan rautatietä.

Hausjärven ensimmäinen kunnallinen kansakoulu avattiin kirkonkylässä vuonna 1865. Hausjärven kunta perustettiin vuonna 1868. Vuosikymmenen lopulla alettiin rakentaa Riihimäki–Pietari-rataa. Hausjärvelle ilmeisesti majavien luomien patojen ansiosta syntynyt vesialue kuivatettiin ratatyön vuoksi. Siitä muistuttaa vain Hausjoki, joka virtaa Hikiältä Puujokeen.

### 1900–
Hyvinkään seurakunta muodostettiin osista Hausjärven ja Nurmijärven seurakuntia vuonna 1917. Vuonna 1918 osa Hausjärvestä liitettiin nykyiseen Hyvinkään kaupunkiin.

Riihimäen kauppala ja seurakunta erotettiin Hausjärvestä vuonna 1922. Vuonna 1922 osasta kunnasta syntyi Riihimäen kaupunki.

Hausjärven kotiseutumuseo perustettiin 1950-luvun alussa.

Hämeenlinnan Maanmittaustoimiston mukaan vuonna 1988 Hausjärvellä oli 23 kylää: Erkylä, Hamina, Hausjärvi, Hikiä, Kara, Karhi, Kilpiälä, Kiipula, Kuru, Lavinto, Maitoinen, Oitti, Puujaa, Rastila, Rutajärvi,  Ryttylä, Selänoja, Syvänoja, Tarinmaa, Torhola, Turenki, Turkhauta ja  Vantaa. Näistä Kilpiälä oli yksinäistalo ja Janakkalaan kuuluvan Kiipulan niittymaita oli Hausjärven puolella. Myös Janakkalan kirkonkylän Tarinmaan niittyjä oli Hausjärven puolella. 

Vuonna 1993 Hausjärven 360 neliökilometrillä asui yli 8000 ihmistä. Kunnassa oli yli 300 yritystä, joista suurin yritys oli Urepal Oy:n elementtitehdas.

Vuonna 2010 Hausjärveen liitettiin Hämeenlinnaan kuulunut kylä nimeltään Mommila-Hietonen, jossa oli 200 asukasta.

## Maantiede
### Luonto
Hausjärvi sijaitsee Kokemäenjoen vesistön etelärajalla olevalla vedenjakajalla ja kunnan halki kulkee Salpausselkä. Pitäjälle nimensä antanut Hausjärvi on kuivattu. Lammin rajalla sijaitseva Mommilanjärvi laskee Puujokea myöten Janakkalan puolelle Kernaalanjärveen ja sieltä edelleen Vanajaveteen. Lähellä kunnan lounaiskulmaa sijaitsee Erkylänjärvi, josta saa alkunsa Suomenlahteen laskeva Vantaanjoki. Hausjärven kaakkoiskulmasta lähtevät taas Mäntsälänjoen latvapurot. Hausjärven korkein maastonkohta on kunnan länsirajalla sijaitseva Hatlamminmäki (170&nbsp;m mpy.).

Hausjärven alueen luontoreittejä ovat muun muassa Mommilanjärven–Puujoen melontareitti sekä Teuronjoen melontareitti.

### Kylät ja kulmakunnat
Vuonna 2025 Hausjärven osiksi laskettiin: 

*Antinsaari
*Apilisto
*Halkomäki
*Haminankylä
*Hausjärven kirkonkylä
*Hautalankulma
*Hietoinen 
*Hikiä
*Kaidanpää
*Kallio
*Karhi
*Kekomäki 
*Kilpelänkulma 
*Kirkkomäki 
*Kokroona
*Kuru
*Kuuloja 
*Kyläinväli 
*Latvakylä
*Lavinto 
*Leppäsenoja  
*Maitoinen
*Metsäkorpi
*Metsäkulma
*Mommila
*Monni
*Mustamännistö 
*Nyry 
*Oitin Metsäkulma
*Oitti
*Pikkukylä
*Perä-Kerkkola
*Peuranpää
*Puujaa
*Ridasjärvi
*Rutajärvi
*Ryttylä
*Rämpsänkulma
*Saaristonkulma 
*Sahankylä
*Selkäinmäki 
*Selänoja
*Silakkamäki
*Suonsaari
*Suontaustankulma  
*Syvänoja
*Torhola
*Turkhauta
*Töytynmäki
*Umpistenmaa
*Urponkulma
*Vantaa
*Varuntee 
*Ylentola

### Valtakunnallisesti merkittävät rakennetut kulttuuriympäristöt
Hausjärven valtakunnallisesti merkittäviä rakennettuja kulttuuriympäristöjä ovat:
*Erkylän kartano
*Lavinnon kylä
*Oitin rautatieasema

## Hallinto
Hausjärven kunnanjohtaja on Pekka Määttänen 1. marraskuuta 2016 alkaen. Häntä edelsi tehtävässä Aleksi Heikkilä (2015–2016).

## Väestö
Seuraavassa kuvaajassa on esitetty kunnan väestönkehitys viiden vuoden välein vuodesta 1980 lähtien. Käytetty aluejako on 1.1.2017 tilanteen mukainen.

### Taajamat
Vuoden 2023 lopussa Hausjärvellä oli 7&nbsp;998 asukasta, joista 5&nbsp;181 asui taajamissa, 2&nbsp;737 haja-asutusalueilla ja 80:n asuinpaikat eivät olleet tiedossa. Hausjärven taajama-aste on 65,4&nbsp;%.
 Hausjärven taajamaväestö jakautui viiden eri taajaman kesken seuraavasti:

Kunnan keskustaajama on lihavoitu. Asteriskilla (*) merkityt taajamat kuuluvat tähän kuntaan vain osittain. Hausjärven kirkonkylä on tilastollisessa taajamaluokituksessa osa Hikiän taajamaa. Hyvinkään keskustaajama ulottuu pääosin Hyvinkään kaupungin ja Riihimäen keskustaajama Riihimäen kaupungin alueelle. Monni on kasvanut yhteen Hyvinkään keskustaajaman kanssa.

## Talous
Vuonna 2024 Hausjärven suurimpia työnantajia olivat Sinituote, HTM Yhtiöt, Tuulenpesäkoti, Iconsteel ja Lundia. Liikevaihdoltaan suurimpia yrityksiä olivat HTM Yhtiöt, Sinituote, Metsi, Benders Suomi ja Rakennusliike Koivu.

## Liikenne

Hausjärven kautta kulkevat Helsinki–Hämeenlinna- eli päärata sekä Riihimäki–Lahti-rata, kantatie 54 Riihimäki–Lahti sekä Hämeenlinna–Helsinki-, Hämeenlinna–Porvoo-, Tervakoski–Turkhauta- ja Oitti–Lammi-maantiet. Aikaisemmin Hausjärven kautta kulkivat valtatie 4 Helsingistä Jyväskylään ja kantatie 55 Porvoosta Hämeenlinnaan. Kunnan alueella on neljä rautatieasemaa: Hikiän, Mommilan, Oitin ja Ryttylän asemat. Näistä Ryttylä on Hämeenlinnaan menevän radan varrella, muut Lahteen menevän radan varrella. Eniten junia kulkee Oittiin, arkisin 18 vuoroa suuntaansa.

## Palvelut
Hausjärvellä toimii neljä peruskoulua: Hausjärven yhtenäiskoulu, Eskon koulu, Monnin koulu ja Ryttylän koulu. Kunnassa toimii myös Hausjärven kansalaisopisto.

Kunnan sosiaali- ja terveyspalveluista vastaa Kanta-Hämeen hyvinvointialue OmaHäme. Lisäksi se vastaa myös pelastustoimesta ja ensihoidon palveluista.

## Kulttuuri

### Museoita ja näyttelyitä
*Hausjärven kotiseutumuseo
*Kotiseututalo Koskela

### Nähtävyyksiä
Hausjärven puukirkko on rakennettu vuonna 1789 Hausjärven kirkonkylään. Kirkko peruskorjattiin vuosina 2010–2011. Kirkonkylän hautausmaalla sijaitsevat Hausjärven talvi- ja jatkosodan sotilashaudat, joissa lepää yhteensä 126 hausjärveläistä. Hautausmaalla oleva siunauskappeli on valmistunut vuonna 1955. Hausjärven seurakunnalla on myös Ryttylän ja Mommilan kirkot. Lähellä Mommilan kirkkoa on Mommilan kartanon omistajan, vuonna 1917 murhatun maanviljelysneuvos Alfred Kordelinin muistomerkki.

### Tunnettuja hausjärveläisiä

* Juhani Aho, kirjailija ja toimittaja 
* Pentti T. Ahola, merikapteeni, yrittäjä ja yritysjohtaja, kauppaneuvos
* Irma Airisto, runoilija ja näytelmäkirjailija
* Terttu Arajärvi, psykiatri ja professori
* Aksel August Granfelt, kansansivistys- ja raittiusmies
* Axel Fredrik Granfelt, teologian professori
*Saima Harmaja, runoilija 
* Sirkka Hämäläinen, pankinjohtaja
* Leo Jokela, näyttelijä
* Ensio Jouko, näyttelijä-ohjaaja
* Kalle Kajander, kirjailija
* Kauko Kartano, kauppaneuvos
* Ida Korander, oopperalaulaja
* Erik Koskenmaa, ministeri
* Veikko Kumpulainen, teollisuusneuvos
* Merja Kuusisto, poliitikko
* Anton Hjalmar Leppälä, peilitehtalija, teollisuusneuvos
* Kaisa Liski, kiinteistövälittäjä
* Oskari Mantere, pääjohtaja, poliitikko
*Tapio Mattila, järjestövaikuttaja ja -johtaja, maanviljelysneuvos
* Arto Ojala, työmarkkinajohtaja
* Lambert Petterson, arkkitehti
* Raimo Piipponen, iskelmälaulaja
* Ensio Rislakki, toimittaja ja kirjailija
* Viljo Saraja, kirjailija ja opettaja
* Aino Sibelius, Jean Sibeliuksen puoliso ja Ainolan emäntä
* Anja Vammelvuo, runoilija ja prosaisti
* Eino Viding, yritysjohtaja ja teollisuusneuvos
* Paavo A. Viding, pääjohtaja, ministeri ja vuorineuvos, Eino Vidingin veli
*Lauri Viita, runoilija ja kirjailija 
* Lars Wilhelm Åberg, Wärtsilän toimitusjohtaja vuosina 1918–1928

### Media
Hausjärven uutisia julkaisee Aamuposti, joka on Hausjärven, Lopen, Riihimäen, Hyvinkään ja Nurmijärven yhteinen paikallislehti. Se julkaisee myös Viikkouutiset-ilmaisjakelulehteä.

### Ruokakulttuuri
Hausjärven pitäjäruoiksi nimettiin 1980-luvulla porkkanabaakelsit sekä kuoritusta maidosta ja ohrajauhosta tehdystä taikinasta paistettavat *kuutelot*, jotka tarjotaan puolukkasurvoksen kera. Kuutelot muistuttavat pannukakkua ja niiden kanssa juotiin maitoa tai puolukkaserpaa, joka valmistettiin laimentamalla puolukkasurvosta vedellä.

Vuonna 2004 julkaistiin Hanna Pukkilan ja Kai Linnilän teos, joka yhdisti romaanin ja keittokirjan. *Isomummin keittiö* on kuvitteellinen päiväkirja vuodelta 1896, jonka kirjoitti Hausjärvellä asunut ja Kosken kartanossa keittiöapuna toiminut Elsa Helminen.

### Uskonto

Vuoden 2023 lopussa hausjärveläisistä 68,1 prosenttia kuului evankelis-luterilaiseen kirkkoon, 1,7 prosenttia kuului muihin uskontokuntiin ja 30,2 prosenttia ei kuulunut mihinkään uskontokuntaan.

Hausjärven seurakunta kuuluu Suomen evankelis-luterilainen kirkkoon. Se järjestää jumalanpalveluksia Hausjärven kirkossa, Ryttylän kirkossa, Mommilan kirkossa ja Oitin seurakuntatalolla.

Ryttylän kylässä toimii Suomen Evankelisluterilaisen Kansanlähetyksen Kansanlähetysopisto.

Maitoisten kylässä on yksi vanhoillislestadiolaisten viidestä leirikeskuksesta.

Suomen ortodoksisen kirkon seurakunnista Hausjärven alueella toimii Helsingin ortodoksinen seurakunta.

### Urheilu

Kunnan liikuntapaikkoihin kuuluu esimerkiksi kuntosaleja, kuntoratoja, hiihtolatuja, kuntoportaita, frisbeegolfratoja, urheilukenttiä. Kunnan omistamalla Valkjärven leirialueella järjestetään esimerkiksi leirejä ja yksityisiä tapahtumia.

Vuonna 2025 kunnassa toimi seuraavat urheiluseurat:

*Hausjärvi Hong taekwondo
*Hausjärven Pallojuniorit
*Hausjärven Tennisseura
*Hausjärven Urheilijat
*Hausjärven Urheiluautoilijat
*Lavinto Karting ry
*Ryttylän Kiri
*Ryttylän Rykäys ry

#### Tunnettuja hausjärveläisiä urheilijoita

* Inga Linna, moukarinheittäjä
* Elmer Niklander, kiekonheiton olympiavoittaja
* Santeri Pakkanen, jalkapalloilija

### Murre
Hausjärven alueella puhutun kielen perustana on etelähämäläinen murre, joka kuuluu hämäläismurteisiin. Hausjärven murre kuuluu Lopen alaryhmään.

## Katso myös
* Luettelo Hausjärven julkisista taideteoksista ja muistomerkeistä

## Lähteet

## Kirjallisuutta
* Keskitalo, Oiva 1964. Hausjärven historia. Hausjärvi: Hausjärven kunta ja Hausjärven seurakunta
* Toivola, Lasse, *Hausjärvi-kirja*. Hausjärvi-Seura ry. 2001 
* Palander, W. F. *Kertomus Hausjärven pitäjästä, sen kunnallisista- ja maalais-oloista.* Näköispainos. Hausjärvi: Hausjärvi-seura, 1990
* Pentti Alhonen, Anja Kukko, *Harjujen Hausjärvi*. Sarja: Kotiseutukirja 1. Hausjärvi: Hausjärvi-Seura ry. 1998. 

## Aiheesta muualla

* Kunnan kotisivut
* Hausjärven seurakunta
* Hausjärvi-Seura ry
* Hausjärven historiaa
* Tilastokeskus – Hausjärven avainluvut
* Hausjärven vanhoja karttoja Kansallisarkiston palvelussa